Lindis Hurum

**Lindis Hurum** (født 11. april 1972) er generalsekretær i den norske avdelingen til Leger Uten Grenser. Hurum har mer enn 15 års erfaring som nødhjelpskoordinator i organisasjonen og kom rett fra oppdrag i Sierra Leone da hun tiltrådte stillingen i oktober 2021. Hun overtok etter Erwin van’t Land. Hun har vært sentral i kriseresponsen under flere humanitære kriser, både naturkatastrofer, epidemier, kriger og konflikter.

Hurum ble kåret til Årets modigste kvinne av magasinet ''Tara'' i 2014 og Årets ildsjel av magasinet *[[KK (ukeblad)|KK]]* i 2015.

## Bakgrunn og utdannelse
Hurum er oppvokst i Hole kommune i Buskerud fylke. Hun har en bachelorgrad i medievitenskap og kommunikasjon fra Universitetet i Oslo (1998). Senere tok hun en mastergrad i Disaster Management (katastrofeledelse) ved Københavns Universitet (2015). Masteroppgaven «Beyond Ebola: the collateral damage on the urban health care system and modelling excess mortality among pregnant women in Monrovia, Liberia, August 2014» baserer seg på hennes personlige erfaringer og innsamlede forskningsdata under historiens største ebola-epidemi.

## Karriere
Hurum startet sin karriere innen media og tv-produksjon i Nordisk Film i 1998. Der var hun først produksjonsassistent for TV2-programmet «Hit40», men ble etter kort tid produksjonsleder for ulike underholdningsprogrammer som «Vil du bli millionær?» og «Gullruten». Etter hvert ble hun produsent, og var blant annet ansvarlig for Amandaprisen og flere jubileumssendinger på NRK og i TV2 i forbindelse med Norges 100-årsjubileum i 2005. Hun var også sentral i TV2s fadderaksjoner med organisasjonen Plan. I 2008 var hun med å starte teaterproduksjonsselskapet SceneKvelder. Her var hun daglig leder sammen med Erik Ulfsby og Atle Halstensen.   

I 2006 reiste hun på sitt første feltoppdrag for Leger Uten Grenser, etter at hun fant ut at man ikke trenger å være lege eller medisinsk utdannet for å kunne reise ut. Det ble et livsendrende valg, og siden 2006 har Hurum vært på 23 feltoppdrag for Leger Uten Grenser. Hun startet som HR-koordinator, men ble raskt nødhjelpskoordinator og har siden hatt flere sentrale lederstillinger i felt. Hun har ledet nødhjelpsteam i akutte og komplekse kriser, som en del av Leger Uten Grensers beredskapsteam. Hun var blant annet i det første teamet som kom til Haiti da øystaten ble rammet av et voldsomt jordskjelv i 2010.   

Hun har vært på flere oppdrag i Den sentralafrikanske republikk, blant annet under borgerkrigen i 2013/2014. Da var hun ansvarlig for å lede et prosjekt som ga helsehjelp til tusenvis av internt fordrevne som hadde søkt tilflukt på flyplassen i hovedstaden Bangui. Sikkerhetssituasjonen i landet er svært ustabil, og vold og konflikt har rammet befolkningen i mange år. Da Hurum vendte tilbake til landet i 2017, ble teamet hun ledet utsatt for et væpnet angrep som førte til full sikkerhetsevakuering.  

Senere var hun landansvarlig for Leger Uten Grenser i Haiti fra januar til juli 2019. Hennes foreløpig siste oppdrag var i 2021, som prosjektleder på Leger Uten Grensers barnesykehus i Kenema i Sierra Leone.  

Hurum har også hatt flere vikariater og midlertidige kontrakter på kontoret til Leger Uten Grenser i Oslo: Fra juni til desember 2010 var hun kommunikasjonsrådgiver i Leger Uten Grenser, før hun fra desember 2011 hadde et vikariat som kommunikasjonssjef frem til mai 2012. Fra august til desember 2016 var Hurum organisasjonens myndighetskontakt. Hurum har også gjort et oppdrag for FN-organisasjonen Unicef, da hun fra oktober til desember 2019 var «Emergency Specialist» med ansvar for et responsteam under ebola-epidemien i Kivu i Den demokratiske republikken Kongo. 

## Oppdrag
Hurum har vært på 23 oppdrag for Leger Uten Grenser mellom 2006 og 2021. 
* 07.2006–07.2007: Elfenbenskysten
* 01.2009–07.2009: Haiti
* 09.2009–11.2009: Pakistan
* 01.2010–02.2010: Haiti
* 12.2010–06.2011: Haiti
* 09.2011–11.2011: Elfenbenskysten
* 12.2012–03.2013: Maban, Sør-Sudan
* 05.2013–05.2013: Guinea
* 06.2013–08.2013: Shabaa, Lebanon
* 08.2013–09.2013: Jonglei, Sør-Sudan
* 11.2013–11.2013: Niger
* 12.2013–02.2014: Bangui, Den sentralafrikanske republikk
* 03.2014–05.2014: Bangassou, Den sentralafrikanske republikk
* 06.2014–08.2014: Monrovia, Liberia
* 04.2015–05.2015: Liberia
* 07.2015–09.2015: Søk -og redningsbåt på det sentrale Middelhavet
* 05.2016–08.2016: Timergara, Pakistan
* 01.2017–03.2017: Maiduguri, Nigeria
* 05.2017–05.2017: Haiti
* 05.2017–07.2017: Maiduguri, Nigeria
* 09.2017–11.2017: Bangassou, Den sentralafrikanske republikk
* 01.2019–06.2019: Haiti
* 01.2021–06.2021: Sierra Leone

## Utgivelser
Boken *Det finnes ingen de andre – det er bare oss* ble utgitt av Cappelen Damm i 2016. Det er en dokumentar basert på Hurums personlige notater fra de humanitære krisene som har gjort mest inntrykk på henne; jordskjelvet på Haiti, borgerkrigen i Den sentralafrikanske republikk, ebola-epidemien i Liberia og redningsaksjonene på det sentrale Middelhavet under flyktningkrisen – samt tanker hun har gjort seg mellom oppdragene. 

I 2017 skrev Hurum kapittelet «A few days in July: a personal account from the initial stage of the epidemic in Liberia» i boken *Politics of Fear: Médecins Sans Frontières and the West African Ebola Epidemic*.

## Referanser


## Eksterne lenker
* Leger Uten Grensers nettsider